11วันหุ้นไทยร่วง 7% แนวโน้มยังผันผวน
ตลท.ชี้แนวโน้มหุ้นไทยผันผวน หลังต่างชาติแห่ขายหุ้นกลุ่ม TIP แต่มั่นใจฟื้นตัวได้จากพื้นฐานแกร่ง
29 ต.ค. 2565

ตลท.ชี้แนวโน้มหุ้นไทยผันผวน หลังต่างชาติแห่ขายหุ้นกลุ่ม TIP แต่มั่นใจฟื้นตัวได้จากพื้นฐานแกร่ง
นายภากร ปีตธวัชชัย  รองผู้จัดการ สายงานวางแผนกลยุทธ์องค์กรและการเงิน ตลาดหลักทรัพย์แห่งประเทศไทย (ตลท.) เปิดเผยว่า การปรับตัวลดลงของดัชนีหุ้นไทยในช่วงนี้เป็นไปในทิศทางเดียวกับภูมิภาคที่นักลงทุนเทขายหุ้นในกลุ่ม TIP ซึ่งประกอบด้วย ไทย อินโดนีเซีย ฟิลิปปินส์ โดยตั้งแต่วันที่ 1-11 มิถุนายน 2556 ดัชนีตลาดหุ้นไทยลดลง 7.01% โดยฟิลิปปินส์ลดลง 6.63% และอินโดนีเซียลดลงมากที่สุด 9.05%
ทั้งนี้ แนวโน้มสถานการณ์ตลาดหุ้นไทยจะยังคงผันผวนตามกระแสข่าวต่างประเทศที่เข้ามากระทบอย่างต่อเนื่อง โดยเฉพาะต้องติดตามนโยบายกระตุ้นเศรษฐกิจของสหรัฐว่าจะมีความชัดเจนในการลดขนาดลงเมื่อไหร่ ขณะที่ปัจจัยในประเทศยังคงไม่มีการเปลี่ยนแปลง โดยพื้นฐานเศรษฐกิจไทยยังมีการขยายตัวดีจากการลงทุนโครงสร้างพื้นฐานของภาครัฐ ซึ่งจะเป็นตัวกระตุ้นเศรษฐกิจไทยในปีนี้ 
นายภากร ยังสรุปสถานการณ์การลงทุนในเดือนพฤษภาคม 2556 โดยตลาดทุนโลกมีความผันผวนในช่วงสัปดาห์สุดท้ายของเดือน จากการที่สหรัฐอเมริกาอาจปรับเปลี่ยนนโยบายการเงินในช่วงครึ่งหลังของปี 2556 ภายหลังรายงานเศรษฐกิจด้านอัตราขยายตัวของ GDP และอัตราการว่างงานของสหรัฐอเมริกาที่ปรับดีขึ้น อย่างไรก็ตาม ตัวเลขเศรษฐกิจของญี่ปุ่น จีน และยุโรปยังคงขยายตัวในระดับต่ำ ซึ่งมีส่วนทำให้ตลาดหลักทรัพย์ไทยได้รับผลกระทบจากสภาพคล่องในตลาดทุนโลกที่มีความไม่แน่นอน
ทั้งนี้ ตลาดหลักทรัพย์ไทยยังคงมีสภาพคล่องสูง โดย ณ สิ้นเดือนพฤษภาคม 2556 SET Index ปิดที่ 1,562.07 จุด เพิ่มขึ้น 12.22% จากสิ้นปี 2555 มูลค่าซื้อขายเฉลี่ยต่อวันรวมของ SET และ mai ในเดือนพฤษภาคม 2556 อยู่ที่ 58,578 ล้านบาท เพิ่มขึ้นราว 9% จากเดือนก่อนหน้า การซื้อขายแยกตามกลุ่มผู้ลงทุน พบว่ามีทั้งผู้ซื้อและขาย โดยผู้ลงทุนบุคคลและผู้ลงทุนสถาบันในประเทศมีสถานะซื้อสุทธิ ส่วนผู้ลงทุนต่างประเทศและบริษัทหลักทรัพย์เป็นผู้ขายสุทธิ ด้านตลาดสัญญาซื้อขายล่วงหน้า มีปริมาณการซื้อขายในระดับสูงเช่นกันที่ 71,082 สัญญาต่อวัน